ไฟแนนเชียลไดเจสต์
TAPAC แจกปันผล 18 สต./หุ้น
22 ม.ค. 2556

TAPAC แจกปันผล 18 สต./หุ้น
คณะกรรมการบริษัท (บอร์ด) ทาพาโก้ (TAPAC) มีมติจ่ายเงินปันผลหุ้นละ 0.18 บาท ให้แก่ผู้ถือหุ้นที่มีชื่อในทะเบียนวันที่ 5 ก.พ. 2556 กำหนดจ่ายเงินในวันที่ 15 มี.ค. 2556 จากผลดำเนินงานวันที่ 1 พ.ย. 2554-31 ต.ค. 2555
BLAND ได้อิมแพ็คทรัพย์สินเพิ่ม 76 สต.
บริษัท บางกอกแลนด์ (BLAND) เปิดเผยว่า บริษัทได้หุ้นบริษัท อิมแพ็ค เอ็กซิบิชั่น แมเนจเม้นท์ จำนวน 44.82% จากบริษัท เซ้าท์ อีส เอเชีย ออพพอตูนิตี้ ฟันด์ เสร็จสมบูรณ์ หลังจากชำระเงินงวดสุดท้ายจำนวน 2,100 ล้านบาท
“บริษัทเป็นเจ้าของหุ้นอิมแพ็คทั้งหมด จะบันทึกกำไรและส่วนของผู้ถือหุ้นที่เพิ่มขึ้นจำนวน 2,700 ล้านบาท จะแสดงมูลค่าต่อหุ้นเท่ากับ 0.15 บาท ในงบการเงินไตรมาส 4 สิ้นสุดวันที่ 31 มี.ค. 2556 และทรัพย์สินเพิ่มขึ้นจำนวน 10,840 ล้านบาท หรือ 0.61 บาท ทำให้มูลค่าทรัพย์สินรวมเพิ่มขึ้น 0.76 บาท/หุ้น
สั่งพักมาร์เก็ตติง บล.โอเอสเค 1 เดือน 
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สั่งพักการปฏิบัติหน้าที่ผู้แนะนำการลงทุนของ น.ส.วราภรณ์ วรามิตร ผู้แนะนำการลงทุนด้านตลาดทุน สังกัดบริษัทหลักทรัพย์ โอเอสเค (ประเทศไทย) เป็นเวลา 1 เดือน ตั้งแต่วันที่ 19 ม.ค. 2556 เนื่องจากไม่บันทึกเทปการให้คำแนะนำและการรับคำสั่งซื้อขายหลักทรัพย์ทางโทรศัพท์ของลูกค้าหนึ่งรายเป็นเวลา 14 วัน และมีรายการที่เกี่ยวข้องในปริมาณมาก โดย น.ส.วราภรณ์ ยอมรับว่ารับคำสั่งซื้อขายจากลูกค้าทางโทรศัพท์มือถือ